PARTIZÁNSKE 3. február 2017 – Chránime dostatočne deti a mládež na internete? Vieme, čo hľadajú a prezerajú si online mladí ľudia? Číha tu na nich sexting, kyberšikana aj kybergrooming. Na cyberhelp.eu sa dozviete, ako zasiahnuť.

Deň bezpečného internetu je medzinárodný deň, ktorý si pripomínajú ľudia na celom svete. Koná sa vždy druhý deň, druhého týždňa, druhého mesiaca v roku, tento rok teda 7. februára 2017. V dnešnom svete dokáže dieťa skôr ovládať tablet než sa naučí chodiť. Prichádza do styku s novými médiami a preto môže byť vystavené negatívnym vplyvom moderných technológií. Jedným z nich je aj elektronické šikanovanie.

Kyberšikanovanie je rozrastajúci sa problém dnešnej doby, pred ktorým nesmieme zatvárať oči. Týka sa nás všetkých. Mladí ľudia trávia často viac ako polovicu svojho voľného času pred počítačom či smartfónom a komunikácia medzi nimi prebieha väčšinou v online prostredí.

Rodičia a učitelia sú si často neistí v tom, ako zaobchádzať s novými médiami, a často ani nevedia, ako by mali pomôcť deťom v prípade šikanovania na internete. Preto vznikol portál cyberhelp.eu, ktorý najmä pedagógom poskytuje návod a učebné materiály k tomu, ako robiť prevenciu i adekvátne reagovať na vážne prípady kyberšikany. Je to oblasť, v ktorej sa učitelia potrebujú ďalej vzdelávať, aby mohli svojim žiakom poskytnúť potrebnú pomoc.